Jēkabpils novada Galvenās bibliotēkas simtgades eseju konkursam


Daudzi cilvēki, īpaši jaunieši, uztver bibliotēku par neinteresantu, novecojušu un kopumā nepiesaistošu vietu. Man nekad nebija tādi priekšstati par to, jo kopš agras bērnības mēs kopā ar vecmammu katru nedēļu gājām uz bibliotēku un izvēlējāmies tur grāmatas, pārsvarā pasakas vai enciklopēdijas, kuras viņa man lasīja pirms miega. Manas mīļākās bija enciklopēdijas par augiem, jo tajās vienmēr bija interesantas un krāsainas ilustrācijas.

Es uzskatu, ka man ļoti paveicās, jo gan mana vecmamma, kas iemācīja man lasīt, gan mana mamma, kas joprojām uztur šo tradīciju mūsu ģimenē, parādīja man, ka var lasīt grāmatas ar baudu. Šai situācijai ir piemērots teiciens: “Bērni nesāks lasīt grāmatas, ja to nedarīs viņu vecāki”. Manuprāt, tas ļoti atbilst manai situācijai, jo, ja mana mamma nelasītu, es nevarētu iedomāties, ka tas var būt interesanti un aizraujoši. 

Tagad es turpinu lasīt, bet izvēlos pirkt grāmatas, jo mans sapnis ir sava mājas bibliotēka ar manām mīļākajām grāmatām. Es jau sāku to veidot, man ir grāmatas latviešu, krievu, angļu un pat spāņu valodā. Pārsvarā tie ir romāni un detektīvi, bet pēdējā laikā parādās arvien vairāk biogrāfijas, piemēram, pēdējā nopirktā grāmata man ir Britnijas Spīrsas “Sieviete manī”. Protams, ik pa laikam arī ņemu grāmatas bibliotēkā, piemēram, skolas nolūkiem vai, ja neesmu pārliecināta, ka grāmata man patiks. Esmu pārsteigta, ka Jēkabpils novada Galvenajā bibliotēkā ļoti ātri parādās “svaigākās” grāmatas, un man liekas, ka tas ir ļoti progresīvi. 

Bet tas nav vienīgais, kas man tur patīk. Man ļoti interesē arī viņu organizētie pasākumi, pēdējais, kurā piedalījos bija saruna ar Lieni Valtmani par politisko līdzdalību un jauniešu iespējām Eiropas savienībā. Tā mani ļoti iedvesmoja palielināt savas zināšanas politiskajā jomā un pašai ietekmēt dažādas norises valstī, sākot ar pārmaiņām skolā.

Es ceru, ka man izdosies izveidot savu sapņu mājas bibliotēku, bet es zinu, ka mani vienmēr gaida mūsu Jēkabpils novada Galvenās bibliotēkas izpalīdzīgās bibliotekāres, kuras vienmēr palīdzēs, ja radīsies kādi jautājumi, un pasākumi, kuri atbildēs uz jautājumiem, par kuriem vēl nebiju aizdomājusies.

